Tolong jelaskan mengenai Gerakan #ReleaseTheSnyderCut dari Zack Snyder's Justice League dalam bahasa melayu

Sebaik sahaja keluarnya Justice League versi pawagam yang kemudian diberi nama ejekan "Josstice League", para peminat mencipta petisyen atas talian untuk memohon agar dikeluarkan "Snyder Cut" yang meraih lebih 180,000 tandatangan. Gerakan yang memakai hashtag #ReleaseTheSnyderCut dalam media sosial ini sudah bermula sebelum peminat menyedari akan wujudnya Justice League versi suntingan Snyder dalam apa jua bentuk sekalipun. Gerakan ini tercetus daripada ulasan bercampur-baur terhadap versi pawagam kerana para peminat tahu bahawa Snyder mengundurkan diri sebagai pawagam dan Whedon diberi kata putus tentang suntingan akhir; oleh itu, mereka berpendapat bahawa Whedon telah mencipta filem yang tidak sebaik yang diingini. Keadaan ini dapat dibandingkan dengan situasi Superman II (1980) yang juga melibatkan pergantian pengarah, di mana pengarah kedua melakukan perubahan besar pada filem sebelum siap. Richard Donner sempat melengkapkan suntingan sendiri bagi Superman II pada tahun 2006. Ada yang berpendapat bahawa Justice League versi alternatif adalah terjamin kerana ada beberapa lagi filem Snyder yang pernah dikeluarkan semula dalam bentuk suntingan lanjut untuk tontonan di rumah (seperti Watchmen (2009) dan Batman v Superman) yang dinilai lebih bagus daripada versi pawagam oleh sesetengah pengkritik.

Antara mereka yang terlibat dalam penghasilan Justice League yang menyokong keluaran Snyder Cut termasuklah pelakon-pelakon Ben Affleck,  Gal Gadot, Jason Momoa, Ciarán Hinds, and Ray Fisher; jurugambar Clay Enos; pelukis papan cerita Jay Oliva; sinematographer Fabian Wagner; dan Richard Cetrone, pelakon ganti lagak ngeri () yang mewakili Affleck. Deborah Snyder berkata bahawa dia dan suaminya didorong oleh penerbit eksekutif Christopher Nolan dan Emma Thomas untuk menjayakan Snyder Cut. Pada ulang tahun kedua tayangan pawagam, pelakon dan kru menyuarakan sokongan melalui media sosial. Ramai lagi penggiat industri filem dan komik yang tiada kaitan dengan penghasilan Justice League turut menyokong pengeluaran "Snyder Cut", termasuklah sutradara Kevin Smith, penerbit televisyen Steven S. DeKnight, dan penulis komik Rob Liefeld, Robert Kirkman, and Jerry Ordway. Ada juga tokoh-tokoh yang kurang optimis. Shawn Robbins, ketua penganalisis Boxoffice Pro, menyatakan bahawa gerakan itu tidak cukup ramai untuk meninggalkan kesan dengan pendapat bahawa tidak ramai di luar lingkungan peminat tegar yang ingin menonton Justice League versi suntingan baharu. Orang dalam industri juga beranggapan bahawa Snyder Cut tidak mungkin dikeluarkan. Penulis Mario F. Robles memetik kenalan dari industri, menyatakan bahawa Warner Bros. tidak yakin pada wawasan Snyder dan tidak rela membelanjakan jutaan lagi dolar untuk menyempurnakan versi beliau. Selama adanya gerakan, sesetengah pihak akhbar menyifatkan kewujudan Snyder Cut sebagai "dongeng" atau "mitos".

Versi Snyder dipromosikan oleh ahli-ahli gerakan #ReleaseTheSnyderCut menerusi aktivisme peminat. Pada Jun 2018, para peminat cuba menghubungi orang atasan AT&T setelah syarikat berkenaan bergabung dengan Warner; pada Jun 2019, mereka mendekati KPE baharu Warner Bros. Ann Sarnoff yang menggantikan Tsujihara yang letak jawatan, disusuli dengan kempen tulis surat beramai-ramai selama sebulan; dan pada Julai 2019 mereka mendekati syarikat induk Warner Bros., WarnerMedia, setelah diumumkan perkhidmatan penstriman terbaharu HBO Max. Menjelang San Diego Comic-Con 2019, seorang peminat melancarkan kempen mengumpul dana beramai-ramai () di mana separuh daripada hasil kutipan akan ditujukan kepada kempen pengiklanan untuk memmpromosikan Snyder Cut, dan separuh lagi akan didermakan kepada yayasan American Foundation for Suicide Prevention (AFSP). Kempen sedemikian rupa juga diadakan di New York Comic Con 2019, di mana gerakan membeli ruang iklan untuk dua buah papan iklan di Times Square yang memaparkan petikan kata daripada barisan pelakon dan kakitangan. Pada Disember 2019, gerakan menyewa satu lagi iklan dalam bentuk sepanduk bawaan pesawat untuk terbang di ruang angkasa Warner Bros. Studios dengan tujuan menggesa Sarnoff untuk mengeluarkan Snyder Cut. Pada Januari 2020, gerakan meneruskan usaha menggesa pengeluaran Snyder Cut dengan membeli empat minit ruang iklan di atas papan iklan digital yang melilit ruang dalaman Riverside Stadium di Middlesbrough, England sewaktu kejohanan FA Cup. Usaha-usaha gerakan dipuji oleh pihak Snyder dan AFSP.

Akan tetapi, gerakan tersebut juga dikritik oleh pihak media sebagai "toksik" kerana mengganggu, mengugut, dan membuli siber mereka yang meluahkan pendapat yang bertentangan mengenai Snyder Cut. Yohana Desta dari majalah Vanity Fair rata-rata menganggap tindakan peminat mendesak suntingan altermatif sebagai "pola tuntutan penonton masa kini yang mentoksikkan lagi golongan peminat", malah membuat perbandingan dengan insiden membahan beramai-ramai terhadap pelakon Star Wars: The Last Jedi (2017), Kelly Marie Tran pada tahun 2017. Pada September 2018, bekas presiden DC Entertainment Diane Nelson menghapuskan akaun Twitternya setelah dibahan ramai-ramai di Internet oleh ahli gerakan. Setelah dibanjiri panggilan tanpa henti yang bertanyakan "Snyder Cut", kakitangan pengendalian telefon Warner Bros. dilatih untuk melayan panggilan berkenaan sebagai sakat. Beberapa ahli gerakan menghubungi pelagak ngeri Justice League Richard Cetrone untuk mengajukan soalan tentang Snyder Cut, tetapi kemudian meminda jawapan SMS Cetrone secara digital untuk disebarkan di media sosial seolah-olah beliau menyokong perjuangan mereka.

Brandon Katz dari The New York Observer melaporkan bahawa gerakan ini terdiri daripada "golongan peminat DC toksik yang mengherdik sekeras-kerasnya sesiapa sahaja yang membangkang usaha mereka, dan juga golongan penyokong yang betul-betul menyukai gaya Snyder dan berharap dapat menonton kesudahan trilogi yang bermula dengan Man of Steel. Seperti mana-mana kontinjen seumpamanya, mereka terdiri daripada puak pelampau dan individu sederhana."  Bob Rehak, Profesor Madya dan Pengerusi Kajian Filem dan Media Kolej Swarthmore, menyatakan bahawa kumpulan-kumpulan peminat seperti #ReleaseTheSnyderCut memberontak apabila perubahan besar dilakukan kepada sesuatu yang sangat dihargai, tetapi reaksi sebegini selalunya datang daripada segelintir kecil yang ibarat nila setitik merosakkan susu belanga seluruh peminat. Mark Kermode dari BBC mengkritik reaksi peminat terhadap ulasan pengkritik, menyatakan bahawa ramai sahaja orang yang memperjuangkan Snyder Cut, tetapi ada segelintir yang cukup berbisa, malah yang selalu dijadikan mangsa ialah pengkritik perempuan yang 'dibawang' dengan terlalu dahsyat.